મનુષ્યે 'એસ્કેપ' સર્જ્યા, બનાવ્યા, તરાશ્યા. અક્ષરજ્ઞાન, લલિત કળાઓ, સાહિત્ય...પૈસાની ઉત્પત્તિ...ખેતી, યુદ્ધો, સંગીત, રમતો, વિજ્ઞાન, સ્ત્રી-સમાગમ, બાળકો, શરાબ, રાગરંગ અને ધર્મ પણ! બધા જ 'એસ્કેપ' છે, દુ:ખને ભૂલવાના, એનાથી દૂર રહેવાના, જાતજાતનાં 'સુખ' મેળવવાની એ જુદી જુદી પ્રવૃત્તિઓ છે - સુખની સમીપ આવવાની અથવા દુ:ખથી દૂર રહેવાની. પોતપોતાનાં માની લીધેલાં દુ:ખોથી દૂર રહેવાના એ માર્ગો છે, સાંત્વનો 'એસ્કેપ' છે. માશૂકાના ગાલ પર હાથ ફેરવાનાર પ્રેમી અને પથ્થરના ભગવાનના પગ પર માથું ઝુકાવીને અડાડનાર ભાવિક બન્નેના માર્ગો સમાંતર છે. બંનેના ધ્યેય પોતપોતાની રીતે પોતે માની લીધેલા દુ:ખથી દૂર જવા કાર્યરત છે...દુ:ખથી ભાગવાની બન્ને પોતપોતાની રીતો અપનાવી રહ્યા છે. અંતત: બન્નેની અપેક્ષાઓ એક જ છે.